ຢູ່ທີ່ ສປຊ ກຸ່ມຕາລີບານ ພວມຖືກກົດດັນ ໃຫ້ຕ່າວປີ້ນ ຂໍ້ຈຳກັດຕ່າງໆ ຕໍ່ສິດທິແມ່ຍິງ
ຫົວໜ້າດ້ານມະນຸດສະທຳຂອງອົງການສະຫະປະຊາຊາດ ທ່ານມາຣຕິນ ກຣີຟຟິດສ໌ (Martin Griffiths) ໄດ້ກ່າວເນັ້ນຢ້ຳຕໍ່ບັນດາສະມາຊິກສະພາ ວ່າ “ບໍ່ມີປະເທດໃດຢູ່ໃນໂລກ ແມ່ນມີລັດຖະບານ ທີ່ຫ້າມເດັກນ້ອຍຜູ້ຍິງບໍ່ໃຫ້ເຂົ້າໂຮງຮຽນມັດທະຍົມ”
ສະພາຄວາມໝັ້ນຄົງສະຫະປະຊາຊາດ ໄດ້ສະແດງຄວາມເຫັນອົກເຫັນໃຈຕໍ່ປະຊາຊົນຊາວອັຟການິສຖານ ໃນວັນພະຫັດວານນີ້ ພາຍຫຼັງຈາກຖືກກະທົບໂດຍແຜ່ນດິນໄຫວທີ່ຮ້າຍແຮງ ແຕ່ໃນຂະນະດຽວກັນກໍຍັງສືບຕໍ່ກົດດັນອຳນາດການປົກຄອງຂອງກຸ່ມຕາລີບານ ໃຫ້ຕ່າວປີ້ນຂໍ້ຈຳກັດຕ່າງໆຕໍ່ພວກແມ່ຍິງ ແລະເຮັດໃຫ້ປະເທດມີສະຖຽນລະພາບ ເອກອັກຄະລັດຖະທູດຂອງອາລບາເນຍ ທ່ານເຟີຣິຕ ຮົກສ໌ຮາ (Ferit Hoxha) ໄດ້ກ່າວຕໍ່ບັນດານັກຂ່າວໃນນາມຂອງບັນດາສະມາຊິກສະພາເກົ້າຄົນ ຈາກທັງໝົດ 15 ຄົນ ວ່າ ໃນວັນທີ 23 ມີນາ ອຳນາດການປົກຄອງຂອງຕາລີບານ ໄດ້ສືບຕໍ່ປະກາດການປິດໂຮງຮຽນຊັ້ນມັດທະຍົມສຳລັບພວກເດັກຍິງທັງຫຼາຍ ອົງການສະຫະປະຊາຊາດ ກ່າວວ່າ ເດັກນ້ອຍຜູ້ຍິງປະມານ 1 ລ້ານ 1 ແສນຄົນ ໄດ້ຮັບຜົນກະທົບຈາກການປະກາດດັ່ງກ່າວ ຫົວໜ້າດ້ານມະນຸດສະທຳຂອງອົງການສະຫະປະຊາຊາດ ທ່ານມາຣຕິນ ກຣີຟຟິດສ໌ (Martin Griffiths) ໄດ້ກ່າວເນັ້ນຢ້ຳຕໍ່ບັນດາສະມາຊິກສະພາ ວ່າ ດຳລັດຕ່າງໆຍັງມີຂໍ້ຈຳກັດໃນການເຄື່ອນຍ້າຍໄປມາຂອງພວກແມ່ຍິງ ຖ້າຫາກບໍ່ມີຜູ້ຊາຍທີ່ເປັນຍາດໄປນຳ ແລະຫາທາງກຳນົດອາຊີບທີ່ພວກເຂົາເຈົ້າອາດຈະເຮັດໄດ້ ໃນວັນທີ 7 ພຶດສະພາ ກຸ່ມຕາລີບານ ໄດ້ສັ່ງການໃຫ້ພວກແມ່ຍິງໝົດທຸກຄົນ ຄຸມຫົວແລະໜ້າຂອງເຂົາເຈົ້າ ເວລາຢູ່ໃນສາທາລະນະ ແລະໄດ້ຮຽກ ຮ້ອງໃຫ້ພວກເຂົາຢູ່ໃນເຮືອນ ນັ້ນແມ່ຄຳເວົ້າຂອງຮັກສາການທີ່ປຶກສາດ້ານການເມືອງຂອງສະຫະລັດ ທ່ານນາງທຣີນາ ຊາຮາ ທີ່ໄດ້ກ່າວ ບໍ່ມີປະເທດໃດ ໄດ້ຮັບຮູ້ອຳນາດການປົກຄອງຂອງກຸ່ມຕາລີບານ ຜູ້ທີ່ໄດ້ເຂົ້າຢຶດອຳນາດ ໃນເດືອນສິງຫາປີກາຍນີ້ ຂະນະທີ່ກອງກຳລັງຂອງສະຫະລັດ ແລະເນໂຕ ໄດ້ຖອນໂຕອອກຈາກປະເທດນີ້ ໃນຂະນະທີ່ສະພາບການດ້ານສິດທິມະນຸດ ໄດ້ຊຸດໂຊມລົງ ສະພາການດ້ານຄວາມໝັ້ນຄົງ ກໍກາຍເປັນສິງທີ່ບໍ່ສາມາດຄາດການໄດ້ ໃນຂັ້ນຕົ້ນ ການສິ້ນສຸດຂອງບັນຫາຂັດແຍ້ງຫຼັງຈາກກຸ່ມຕາລີບານໄດ້ເຂົ້າກຳອຳນາດ ກໍເຮັດໃຫ້ການເສຍຊີວິດຂອງພົນລະເຮືອນຫລຸດລົງ ແຕ່ຄວາມຮຸນແຮງກັບເພີ້ມຂຶ້ນອີກເທື່ອນຶ່ງ